Julkisasiamiehen ratkaisuehdotus Alber 10 päivänä joulukuuta 2002. - Euroopan yhteisöjen komissio vastaan Luxemburgin suurherttuakunta. - Jäsenyysvelvoitteiden noudattamatta jättäminen - Direktiivin 97/66/EY säädetyissä määräajoissa tapahtuvan täytäntöönpanon laiminlyönti. - Asia C-211/02.



Oikeustapauskokoelma 2003 sivu I-02429



Julkisasiamiehen ratkaisuehdotukset

1 Käsiteltävänä olevassa jäsenyysvelvoitteiden noudattamatta jättämistä koskevassa asiassa komissio vaatii, että yhteisöjen tuomioistuin

1) toteaa, että Luxemburgin suurherttuakunta ei ole noudattanut henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annetun Euroopan parlamentin ja neuvoston direktiivin 97/66/EY(1) mukaisia velvoitteitaan, koska se ei ole antanut mainitun direktiivin noudattamisen edellyttämiä lakeja, asetuksia ja hallinnollisia määräyksiä

2) velvoittaa Luxemburgin suurherttuakunnan korvaamaan oikeudenkäyntikulut.

2 Direktiivin 15 artiklan 1 kohdassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 24.10.1998. Tästä määräajasta poiketen jäsenvaltioiden on direktiivin 15 artiklan 1 kohdan toisen alakohdan mukaan saatettava tämän direktiivin 5 artiklan noudattamisen edellyttämät lait, asetukset ja hallinnolliset määräykset voimaan viimeistään 24.10.2000. Direktiivin 15 artiklan 4 kohdan mukaan jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 Komissiolle ei toimitettu mitään direktiivin täytäntöönpanemiseksi annettuja säännöksiä 24.10.1998 mennessä eikä myöskään 24.10.2000 mennessä. Sen vuoksi komissio lähetti ensin 3.2.1999 Luxemburgin hallitukselle virallisen huomautuksen. Komissiolle toimitettiin 31.3.1999 päivätyllä kirjeellä Luxemburgin pysyvän edustuston välityksellä lakiehdotus ilmoittamatta kuitenkaan sen voimaantulon odotettavissa olevaa ajankohtaa. Tämän jälkeen komissio lähetti 23.7.1999 tälle jäsenvaltiolle perustellun lausunnon, jossa asetettiin kahden kuukauden määräaika. Tähän kirjeeseen ei vastattu. Direktiivin 15 artiklan 1 kohdan toisesta alakohdasta johtuvaan 24.10.2000 päättyneeseen määräaikaan viitaten komissio lähetti Luxemburgin suurherttuakunnalle niin ikään virallisen huomautuksen 5.12.2000. Koska Luxemburg ei kiistänyt jäsenyysvelvoitteiden noudattamatta jättämistä, komissio lähetti 25.7.2001 perustellun lausunnon, jossa tälle jäsenvaltiolle jälleen asetettiin kahden kuukauden määräaika. Tähänkään kirjeeseen ei vastattu.

4 Oikeudenkäynnissä yhteisöjen tuomioistuimessa Luxemburgin hallitus viittasi tähän mennessä toteuttamatta jääneen täytäntöönpanon selitykseksi muun muassa siihen, että täytäntöönpanon asianmukaisen oikeudellisen muodon selvittämiseksi oli vain vähän aikaisemmin tehty laajoja selvityksiä ja että direktiiviä 97/66/EY oli myöhemmin muutettu direktiivin 2002/58/EY(2) 19 artiklalla, joten direktiiviä täytäntöönpantaessa haluttiin samalla ottaa huomioon tämä muutos.

5 Kun arvioidaan sitä, onko jäsenvaltio jättänyt noudattamatta jäsenyysvelvoitteitaan, on vakiintuneen oikeuskäytännön mukaan otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä.(3) Jäsenvaltio ei myöskään voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut direktiivissä säädettyjä velvoitteita ja määräaikoja.(4)

6 Koska on kiistämätöntä, ettei direktiiviä ollut ratkaisevana ajankohtana vielä saatettu osaksi Luxemburgin oikeusjärjestystä, jäsenyysvelvoitteiden noudattamatta jättäminen on todettava.

Oikeudenkäyntikulut

7 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, on vaadittaessa velvoitettava korvaamaan oikeudenkäyntikulut. Koska komissio on vaatinut Luxemburgin suurherttuakunnan velvoittamista korvaamaan oikeudenkäyntikulut ja kun tämä edellä esitetyn käsityksen mukaan häviää asian, se on velvoitettava korvaamaan oikeudenkäyntikulut.

Ratkaisuehdotus

8 Ehdotan asian ratkaisemista seuraavasti:

1) Luxemburgin suurherttuakunta ei ole noudattanut henkilötietojen käsittelystä ja yksityisyyden suojasta televiestinnän alalla 15 päivänä joulukuuta 1997 annetun Euroopan parlamentin ja neuvoston direktiivin 97/66/EY mukaisia velvoitteitaan, koska se ei ole antanut mainitun direktiivin noudattamisen edellyttämiä lakeja, asetuksia ja hallinnollisia määräyksiä.

2) Luxemburgin suurherttuakunta velvoitetaan korvaamaan oikeudenkäyntikulut.

(1) - EYVL L 24, 30.1.1998, s. 1.

(2) - Henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annettu Euroopan parlamentin ja neuvoston direktiivi 2002/58/EY (sähköisen viestinnän tietosuojadirektiivi) (EYVL L 201, 31.7.2002, s. 37).

(3) - Ks. esim. asia C-147/00, komissio v. Ranska, tuomio 15.3.2001 (Kok. 2001, s. I-2387, 26 kohta); asia C-364/00, komissio v. Alankomaat, tuomio 7.5.2002 (8 kohta, ei vielä julkaistu oikeustapauskokoelmassa) ja asia C-351/01, komissio v. Ranska, tuomio 26.9.2002 (9 kohta, ei vielä julkaistu oikeustapauskokoelmassa).

(4) - Ks. mm. asia C-78/00, komissio v. Italia, tuomio 25.10.2001 (Kok. 2001, s. I-8195, 38 kohta) ja em. asia C-351/01 (tuomion 9 kohta).